കൊവിഡ് വീണ്ടും പിടിമുറുക്കുന്നോ? ഒരിടവേളയ്ക്ക് ശേഷം ലോകത്ത് വീണ്ടും കൊവിഡ് പിടിമുറുക്കുകയാണ്. വാക്സിനിലൂടെയും മറ്റു പ്രതിരോധത്തിലൂടെയും ലോകം സാധാരണനിലയിലേക്ക് മടങ്ങി തുടങ്ങുകയായിരുന്നു.എന്നാല് കഴിഞ്ഞ ഏതാനും ദിവസങ്ങളായി റഷ്യ, യു കെ, ചൈന, സിംഗപ്പൂര് തുടങ്ങിയ രാജ്യങ്ങളില് കൊവിഡ് കേസുകള് കുത്തനെ ഉയരുകയാണ് എന്നാണ് ഇപ്പോള് പുറത്തുവരുന്ന റിപ്പോര്ട്ട്. ലോകാരോഗ്യ സംഘടനയുടെ കണക്കനുസരിച്ച് യുകെയിലാണ് ഏറ്റവും കൂടുതല് കൊവിഡ് കേസുകള് റിപ്പോര്ട്ട് ചെയ്യുന്നത്.2,83,756 പേര്ക്ക് പുതുതായി അവിടെ രോഗം സ്ഥിരീകരിച്ചിട്ടുണ്ട്. രോഗികളുടെ എണ്ണത്തില് പതിനാല് ശതമാനം വര്ദ്ധനവാണ് രേഖപ്പെടുത്തിയിരിക്കുന്നത്. തൊട്ടുപിന്നില് റഷ്യയാണ്. 2,17,322 പേര്ക്കാണ് പുതുതായി രോഗം സ്ഥിരീകരിച്ചത്. കേസുകള് പതിനഞ്ച് ശതമാനത്തോളമാണ് കൂടിയത്.റഷ്യയില് കൊവിഡ് മരണങ്ങളും കുത്തനെ ഉയരുകയാണ്.അതേസമയം ചൈനയിലും രോഗവ്യാപനം വീണ്ടും രൂക്ഷമാകുകയാണ്. കേസുകള് കൂടിയതോടെ വീണ്ടും നിയന്ത്രണങ്ങള് കടുപ്പിക്കാന് നിര്ബന്ധിതരായിരിക്കുകയാണ് സര്ക്കാര്.